Lipšic, Daniel, poslanec NR SR (2014-11-09):
Ďakujem. Ja budem hovoriť krátko, ale tiež posuniem trošku vývoj situácie ďalej. Ja len, predsa len jedna poznámka ešte na pána ministra financií. Problém novej fakultnej nemocnice je aj ten, že tá štúdia, ktorú vláda schvaľovala, tak sa myslím, že sa to nazývalo, alebo analýza, je v utajenom režime. Ja som si ju vypýtal od ministerky zdravotníctva pani Zvolenskej v zmysle infozákona. Bolo mi to odmietnuté na základe rozkladu, čiže ideme s tým na súd. Mňa by naozaj zaujímalo, čo je také utajené, keď z verejných zdrojov chce vláda formou PPP budovať novú nemocnicu. To som zvedavý, naozaj, že čo tam je utajeného z hľadiska, ja neviem, bezpečnostných rizík pre štát alebo niečoho, lebo to je tajný materiál. Len na informáciu. To neznie moc dôveryhodne. Jedna len poznámka k tomuto rokovaniu. Rokujeme druhú noc, čo sa myslím v parlamente ešte nestalo. A nejde možno ani tak o nás poslancov, lebo každý z nás možno, alebo väčšina z nás nejakú, niekto aj dlhšie, niekto proste pár hodín, jednu, dve hodiny spal. Ale je tu aj technický personál. A mne sa zdá, že už akože druhú noc nechať ľudí vôbec nespať, no či by som to nazýval nejak, akože slušné, korektné? Neviem. Podľa mojej mienky teda nie. Jedna noc, ešte dospelý človek ju podľa mňa zvládne celkom, pokiaľ je zdravý. Druhá noc, to už sa mi zdá byť, že je, že je nie celkom normálne v tomto režime fungovať. My že možnože menej, už slabšie artikulujeme, je normálne, ale ešte raz, nie sme tu len my, poslanci, každý z nás môže ísť do kancelárie alebo na klub alebo mnohí z vás do ubytovne si na chvíľku aspoň zdriemnuť. Ale nechať aparát tu, neviem koľko, proste 36 hodín bez prestávky, to si myslím, že z hľadiska nejakého veľkého sociálneho cítenia asi, asi, asi nie je. Ale chcem to posunúť ďalej a zastaviť sa znovu u firmy, ktorá sa v týchto všetkých tendroch objavuje. A teda to je firma, v ktorej pôsobil aj oficiálne v minulosti predseda parlamentu Paška, teda firma Medical Group. Sú možno niektoré fakultné nemocnice, ktoré uverejňujú aj nad rámec zákona niektoré údaje, čo si myslím, že je fajn. Jednou z tých nemocníc je Fakultná nemocnica Trenčín, ktorá má na webe uverejnený zoznam zverejnených dodávateľských faktúr. Ako zrejme každá nemocnica, tak naprostá väčšina tých faktúr je uhradzovaná po lehote splatnosti, mesiace, niekedy roky. Ten zoznam je dlhý. To znamená, sú tam ešte neuhradené faktúry z roku 2012. Táto nemocnica nehradí faktúry ani na vodné a stočné načas, ale s opozdením. Zoberte si, len prvá firma, je tam položka 3 až 15, nejaká firma Medin Slovensko, častokrát sedemnásťmesačná teda dĺžka, odkedy je splatná faktúra po uhradenie. Je tu jedna jediná firma, ktorej sa faktúry platia načas ako hodinky. Hádajte ktorá to je? Medical Group SK. Jediná firma, ktorej sa hradia faktúry, je to na internete, ako hodiny, je Medical Group SK, dokonca ešte pred lehotou splatnosti mnohé. Ani vodné a stočné, ešte raz, nehradí nemocnica s takou precíznosťou ako faktúry jednej jedinej firmy. A koľko ešte potrebujete kamienkov do mozaiky, aby bolo zrejmé, kto je za touto firmou a akým spôsobom táto firma koristí na našom zdravotníctve? A pokiaľ aj iné, lebo toto je Fakultná nemocnica v Trenčíne, pokiaľ aj iné nemocnice takýmto spôsobom fungujú, tak ja vyzývam teraz aj verejnosť, aj novinárov, aby to preverili. Nie všetky nemocnice, nie všetky nemocnice takéto informácie publikujú. A musím povedať, ja som teraz bol v kancelárii na chvíľku, toľko ohlasov a mailov, čo som dostal, ja som dva dni bol tu, tak som to nevidel, od lekárov a nemocníc, čo sa tam deje. Mne sa zdá, že sa, a zaplať pánboh, na Slovensku akoby vracia odvaha ľudí hovoriť o týchto nepokrytých kšeftoch zdravotníctva. Som tomu rád. A len avizujem ešte na ráno, lebo tu boli spomínané aj finančné skupiny, ktoré v zdravotníctve aký majú vplyv, a je to problém. A ja ešte ráno budem hovoriť o firme Medical Group SK. A možno budete prekvapení, akú súvislosť táto firma Medical Group s neslávne známou finančnou skupinou má. Táto firma, o ktorej je mimoriadne vážne podozrenie, že za ňou doteraz stojí predseda parlamentu Paška. Ráno tú informáciu zverejním. Je veľmi zaujímavá a podľa mňa je zničujúca. Ak po tomto všetkom zostane predseda parlamentu vo svojej funkcii, a hovorím to nie s radosťou, ale vážne to myslím, tak to bude výsmech veľkej väčšiny slušných ľudí na Slovensku. Ďakujem.